Pole vaja peljata, et jõusaalis käivad masinatel treenimas ainult noored, ilusad ja sportlikud - selline arvamus on iganenud ja tegelikult sobib jõusaal väga hästi ka küpsematele naisterahvastele. Väga paljud vanemad inimesed ongi juba enda jaoks  avastanud jõusaali kui meeldiva ja efektiivse sportimiskoha.    Kuidas alustada?  Tegelikult on jõusaali masinate kasutamine palju lihtsam kui arvatakse. Enamasti pakuvad igas spordisaalis oma abi ja nõu ka treenerid. Sparta spordiklubi treener Marek Marozov soovitabki esimest korda jõusaali tulles kindlasti treeneriga nõu pidada. Palu tal tutvustada endale masinaid ja ka seda, kuidas harjutusi teha - õige kehaasendi korral on treening tõhusam ja pole karta lihaste vigastusi.  Alusta kindlasti soojendusest (u 15-20 min) mõnel kardiotrenažööril. Hästi sobib sõudemasin, mille puhul töötab kogu keha.  Igas trennis tööta läbi kogu keha lihased. Tee ühte kehapiirkonda puudutavaid harjutusi järjest: nt kõigepealt jalad, siis selg, siis käed jne. Millisest neist just alustada, pole tähtis. Iga harjutust peaks tegema 10-12 korda, seejärel puhkama ja seeriat kordama. Edasijõudnud võiksid teha juba kolm seeriat. Alusta ettevaatlikult ja vähenda vajadusel koormust. Raskus tuleb valida  nii, et jõuaksid kordused ära teha, aga oleks ka pingutust tunda.  Käi trennis kaks korda nädalas, kahe-kolmepäevaste vahedega. See ei väsita organismi ja annab nähtava tulemuse.      Mida annab jõutreening?  1. Vormis ja toonuses keha kaunistab iga naist.  2. Tugevad lihased tugevdavad ja toetavad immuunsüsteemi ja sa oled haigustele vastupidavam.  3. Suurem lihasmass on palju kindlam pikaealisuse tagaja kui vererõhk või kolesteroolitase.  4. Mida  rohkem on lihaseid, seda lihtsam on hoida keha rasvaprotsenti madalal.  5. Mida rohkem on lihaseid, seda rohkem kaloreid põletab su keha puhkeolekus - hinnanguliselt põletab iga lihaskoe kilo päevas 110 lisakalorit.  6. Iga juurde saadud lihasekiloga on võimalik kaotada võrdne hulk rasva.  7. Muutud tugevamaks ja vastupidavamaks.  8. Lihastreening tugevdab luustikku ja aitab ära hoida vigastusi.  9. Lihastreening aitab vähendada vanusega kaasnevat lihasmassi langust.      Sirge seljaga ka vanemas eas  Eriti olulised on vanemale inimesele kõhu- ja alaseljalihaste treening, sest just need hoiavad keha püsti. Kui need lihased jäävad nõrgaks, hakkabki keha kööku vajuma ja tekivad valud.    Harjutusi kõikide kehapiirkondade jaoks  Enamasti soovitatakse ka vanemale treenijale harjutusi, millest alustavad kõik algajad. Küsi neid jõusaali minnes treenerilt! Sparta treener Kerli Gricevicius näitab meile ette mõned neist iga  kehapiirkonna jaoks.    KÄED  1. Istudes üles surumine  Algus - toeta selg vastu seljatuge. Lõpp - suru käed aeglaselt üles ja lase aeglaselt alla tagasi.    2. Kätekõverdused seistes  Algus - võta käepidemest pealtasendis kinni. Hoia käed täisnurkselt ees, küünarnukid vastu keha. Lõpp - suru käed rahulikult alla sirgeks ja lase siis samas tempos tagasi algasendisse.    JALAD  3. Jalakõverdused trenažööril  Algus - istu toolil, pahkluud alumisel rullil, põlved ülemise rulli all, selg vastu seljatuge. Vajadusel võta kätega sangadest. Lõpp - suru jalad alla ja taha ning lase aeglaselt tagasi algasendisse.    4. Reielihaste harjutus  Algus - aseta jalad jalustele endale mugavas laiuses. Vajadusel hoia käepidemetest. Lõpp - suru jalad rahulikult kokku ja lase siis aeglaselt tagasi algasendisse.    SELG JA KÕHT  5. Selja- ja kõhulihaste treening  Algus - istu, selg sirge. Lõpp - tõmmet lõpetades hoia rind ees ja õlad taga.    6. Kõhulihaste harjutus  Algus - toeta jalad täistallaga vastu alust rullide all ja sea ülemine rullik rinna kohale. Lõpp - painuta end ette ja lase keha aeglaselt tagasi algasendisse.    7. Alaseljalihaste harjutus  Algus - toeta jalad täistallaga vastu alust rullide all, sea ülemine rullik turja taha. Lõpp - suru end tahapoole ja lase keha siis aeglaselt  tagasi algasendisse.